Optometristuderende engageres gennem udveksling, til at tage ejerskab på fremtidige udviklingsindsatser inden for øjensundhed.

Formål og relevans (vores omverden)

Det følgende afsnit vil beskrive hvordan vi gennem en udveksling til Tanzania vil øge engagementet hos de studerende på optometriuddannelsen.

**Hensigten med projektet: Udveksling og engagement.**

At kunne se, er noget vi er mange der tager for givet. Det er dog langt fra alle der kan se lige så godt som man kunne ønske. Artiklen: [*A Simple Way to Improve a Billion Lives: Eyeglasses*](https://www.nytimes.com/2018/05/05/health/glasses-developing-world-global-health.html)understreger synet som den vigtigste sans, og derfor nødvendig for at mennesker kan gennemføre aktiviteter som uddannelse og arbejde.

Vi ønsker gennem udveksling at engagere de studerende i internationalt udviklingsarbejde, ved at de studerende får kendskab til de reelle forhold i Tanzania og dermed bliver engageret og får lyst til at gøre en forskel. Vi vil gerne have engageret de studerende på KEA til Bedre Syn til Afrika’s (herefter BSTA) fremtidige arbejde, så de tager ejerskab for organiserings- og oplysningsopgaver

Det forventes ved at de deltager og ser ind i øjnene på mennesker der har et stort og reelt behov for hjælp at de fremover vil tage ejerskab ude i hver deres miljø og få sat initiativer i gang, som kan understøtte den fremtidige udvikling. Et aktuelt eksempel er en tidligere studerende - Peter Vajhøj - der dimitterede i 2021, men fortsat holder oplæg og fortæller om hans arbejde med Synoptik og udlevering af briller i Ghana. Dette oplæg vækker stor interesse hos vores studerende, og bare her i 2021 meldte fire studerende sig til frivilligt arbejde i foreningen Bedre Syn til Afrika. Vi håber at vi gennem projektet kan få flere ambassadører og frivillige som Peter!

Den ansøgende organisation og andre organisationer/aktører (vores udgangspunkt)

**Bedre Syn til Afrika (BSTA)**

I Danmark har vi et frivilligt netværk bestående af folk som i hverdagen driver/har drevet selvstændige virksomheder, så vi er vandt til at få såvel frivillige som forretningsmæssige org. til at fungere. Flere i organisationen har i deres fritid være engageret i spejderbevægelser og der været med til at få store arrangementer op og stå.

Frontpersonen er Charlotte Strandfelt der ofte rejser til Tanzania og har hjulpet en lokal med opstart af virksomhed og understøtter den regelmæssige drift og har derfor erfaring med at begå sig med myndighederne og kulturen og har således også mulighed for at følge op på tingene uden om projektet.

Foreningen har nedsat en bestyrelse og består samlet af elleve frivillige. Dertil ca. 60 indsamlingsteder der tager sig af indsamling og logistik af brillerne.

Kompetencerne i foreningen er mange, og vi arbejder aktivt på at finde folk ud fra deres kompetencer BSTA startede som forening i august 2020. Det sidste år er der sket et stort ryk i engagerede frivillige, og foreningen er vokset fra få frivillige, til de tolv der er nu (se tabel nedenfor). Fremadrettet arbejdet på at få flere frivillige med faglige kompetencer inden for det optometriske felt.

|  |  |
| --- | --- |
| Frivillig | Info |
| Charlotte Strandfelt | Frontperson, og daglig kontakt til Tanzania |
| Jette Kobber | Kasserer, og står for opsætning/nedtagning af materiel på turen. |
| Mia Johnsen | Tilknyttet et børnehjemmet i Moshi, og læser Afrikanske Studier på KU. |
| Trine Lindevang | Fundraising, plus erfaring fra andre organisation herunder Tandlæger uden Grænser. |
| Mette Marie Lindborg | Chauffør, og ved siden af det har en kandidat i psykologi. Mette skal blandt andet stå for forberedelse og debriefing af de studerende, før og efter udvekslingen. |
| Christian Mehlbye Buch Greisen | Opbygning af hjemmeside, fra Re Aps |
| Aisha Labiba | Logistisk omkring indsamlingskasser. |
| Maria Kassebeer Nygaard | Sociale medier |
| Jacob Norris | Laver labels til briller, gennem sit firma Norris Print-Tech |
| Line Ebbestrup | Faglig sparring og optometrist |
| Augustino Hezron Kinyangadzi | Herboende fra Tanzania, der hjælper med tolkearbejde og kulturel/politisk rådgivning |
| Niels | Erfaren journalist, der skal hjælpe til at kommunikere projektet |

**Partnerskab mellem BSTA & KEA**

BSTA samarbejder med KEA – København Erhvervsakademi om projektet. BSTA står for indsamling, logistik og udlevering af briller, samt organisering af frivillige, og KEA bidrager med hjælp fra studerende, faglig sparring og istandsættelse af brillestel.

Nøglepersonen på KEA er Jonas Plum der er lektor på optometriuddannelsen. Jonas underviser blandt andet i værkstedsfaget BTV hvor de studerende istandsætter brillerne der sendes til Tanzania. Jonas har boet i Tanzania og gået på international skole, dertil har han rejseerfaring fra blandt andet Rusland, Kina og Nordkorea. Jonas har tidligere været frivillig i Røde Kors.

**Partnerskab mellem BSTA og lokale aktører i Tanzania.**

I Tanzania samarbejder vi med en lokal optiker Alfred Kaaya, som står i spidsen for NGO’en Mema Foundation. Optikeren har tilrettelagt, hvor vi skal hen, således at dem vi har med fra Danmark, oplever fattigdommen og hvilken forskel det vi gør, gør dernede. Der er kvartalsmæssige onlinemøder mellem interessenter i projektet.

Af mere perifere samarbejdspartnere er de udleveringssteder der skal bruges i Tanzania. Det inkluderer Mulala dispensary, Monduli dispensary, karatu district hospital, Mbugini health center, Ngarenanyuki health center, Makumira university, leguruki dispensary, Optometriskole KCMC, Oldonyosambu dispensary og Arusha universitet.

Selve indsatsen (vores indsats)

**Målgrupper**

Vores primære målgruppe er de studerende, der efter endt uddannelse skal ud og arbejde som optometrister. For manges vedkommende er deres primære ønske om at tage en sundhedsfaglig uddannelse, hvor de kombinere deres faglige viden om synet, med f.eks. mode og salg.

Optometriuddannelsen på KEA optager årligt mellem 75-90 studerende. En stor del af de studerende kommer fra enten STX eller HF. Gennemsnittet de optagede har er under middel, i 2020: 5,6.  Kønsfordelingen er 2/3 kvinder og 1/3 mænd. Generelt er de studerende udadvendte, og flere af de studerende har tidligere arbejdet i servicejobs. Kulturmæssigt er uddannelsen divers, med studerende fra flere af de nordiske lande, forskellige religiøse overbevisninger mm.  Uddannelsen er repræsenteret af aldersgrupper med stor spredning, hvor aldersgennemsnittet er på 25 år.

De studerende bliver løbende præsenteret for BSTA gennem uddannelsen, startende på 1. semester og sidst på valgfaget på 7. semester.

En sekundær målgruppe er dem, der donerer briller. Danskere i optikerbutikker, med en overvægt på +40 år, der får oplysningerne via almindelig øjensundhed. Herudover brilleambassadørerne (dem der indsamler brillerne) og som samtidig videregiver den gode historie. Vores sekundære målgruppe bliver bevidstgjort om, at det der ligger hjemme i skuffen og som egentlig er blevet til affald, kan gøres til en vigtig ressource og genanvendes i den eksisterende form. Vi ved at man er stærkt forbundet til sine briller og bliver mindet om hvor privilegeret vi er i den vestlige verden, herunder forskelligheden i de muligheder verden tilbyder. De som lægger briller i kassen, vælger ofte at følge foreningen. Ved at tilføre foreningen denne nye aktivitet, forventer vi at vores sekundære målgruppe vil tilslutte sig yderligere, da brilles vej til næsen i Afrika bliver yderligere tydeliggjort.

**Planlægning og metoder**

Dette afsnit vil hovedsageligt handle om den planlagte udveksling til Tanzania. Dertil vil vi kort opridse konteksten for projektet og hvad der vil ske i kølvandet på afholdelsen.

Oversigten over igangværende og fremtidige indsatser kan ses i tabellen nedenfor.

|  | **Aktuelt** | | **Fremtidigt** | |
| --- | --- | --- | --- | --- |
| **Overskrift** | **Introduktion og istandsættelse** | **Frivillig involvering** | **Udveksling** | **Frivilligt ejerskab** |
| **Målgruppe** | 1. semester | 1-7. semester | 7. semester | Efter 7. semester |
| **Involvering** | Istandsættelse af briller og introduktion til internationalt udviklingsarbejde som en af faget BTV | Frivillig involvering i BSTA | Udveksling gennem valgfaget international optometri | Frivillig involvering i BSTA og oplysningsarbejde om udveksling på baggrund af deres udveksling.  Involvering af nye studerende. |
| **Målgruppe** | 75 studerende pr. år | 4 studerende (aktuelt) | 8 studerende (aktuelt) |  |
| **Niveau af engagement** | Observer & følger | Tilslutter & bidrager | Bidrager & ejer | Ejer & leder |
| **Årstal begyndt** | 2018 | 2021 | 2021 | 2022 |

**Introduktion og istandsættelse & frivillig involvering.**

På optometriuddannelsen på KEA bliver alle introduceret for projektet & BSTA på 1. semester. Det sker i et værkstedsfag, hvor omdrejningspunktet er at renovere briller til Afrika (ca. **3000** pr. år), som BSTA har samlet ind. Dette har gjort, at interessen for international optometri er steget gennem de sidste år. Den humanitære tilgang har styrket motivationen i faget, samt skabt nysgerrighed for de udfordringer, der er med synskorrektioner i bl.a. Tanzania.

De som normalt blot ville læse om en sådan sag i avisen eller sociale medier, får sået et lille frø i starten af deres uddannelse, således at der sammen med deres optometriuddannelse dannes en interesse for, at arbejdet som optometrist har mange facetter også at engagere sig i projektet og vælge projektet som valgfag. Denne indledende oplevelse vil forhåbentligt være starten på et forløb, der løfter dem fra observere/kendskabsniveau til ejerniveauet.

I 2021 begyndte BSTA aktivt at søge frivillige til at hjælpe med f.eks. sociale medier og diverse opgaver. Fire studerende meldte sig som frivillige, og er på vej i bestyrelsen.

**Udveksling gennem valgfaget international optometri**

Projektet er udbudt til de studerende som valgfaget International Optometri. I faget skal de belyse optometriske problemstillinger i udlandet og faget skal bestås ved en skriftlig aflevering efter udvekslingen. Præsentationen skal redegøre for problemstillinger sammenlignet mellem de danske og internationale løsninger og de studerende skal reflektere over fordele og ulemper for patienterne/kunder, samfundet og professionen. Det er således med direkte afsæt i dette valgfag at de studerende præsenteres for situationen i Tanzania og dermed får dem engageret og deltage i udviklingsarbejdet på området.

Når de studerende er blevet præsenteret for mennesker, som ikke kan følge en uddannelse, læse en bog eller udføre helt dagligdags opgaver fordi de ikke er i stand til at se og ikke får den hjælp de skal have på dette område, vil det være en naturlig følge, at de får lyst til at arbejde med opgaverne. Der er mange fordele ved at kunne se, idet der bl.a. er mange elever i klasserne og det ikke altid er muligt at sidde oppe foran. Brillerne er vejen til uddannelse, idet udfordringer med syn kan gøre, at personerne ikke kommer i skole. Så brillerne er medvirkende til at flere kan gå i skole, bekæmpe fattigdom idet flere efterfølgende kan få job og dermed opnå selvforsørgelse, jfr. Verdensmålene 1 og 16.

De studerende vil opnå at se faget fra flere vinkler og erfare, hvor svært det er at udfylde rollen som optiker i Tanzania, idet faget ikke er prioriteret og det er vanskeligt at skaffe de nødvendige rigtige briller. Det vil de huske for livet, da de er specialister inden for synsområdet, er det vigtigt at de bliver engageret inden for øjensundhed.

Otte studerende har søgt valgfaget med en motiveret ansøgning (29 samlet, dog uden motiveret ansøgning). De studerende blev introduceret til valgfaget gennem en introduktionsvideo (<https://youtu.be/21qWWcTukmU>) og et møde om valgfag, for at få forventningsafstemt og svaret på spørgsmål. På nuværende tidspunkt er målet at alle studerende endeligt skal tilbydes at tage med, idet ansøgningerne gennemgås og udvælges ud fra, at de studerende skal lære noget, men også kunne det faglige. De studerende, der alle har en grundlæggende sundhedsfaglig interesse i mennesker, er meget motiverede for projektet og følgende citater er hentet fra deres ansøgninger: *”Jeg ønsker derfor å søke på dette valgfaget både for å både være til god hjelp, samt kunne utvikle meg selv mest mulig.”, &* *” Jeg ser rejsen til Tanzania som en kæmpe mulighed for at udvikle mig, både professionelt og personligt”.* Generelt handler de studerendes ansøgning og motivation mere om at hjælpe andre mennesker i udviklingslande, end det handler om at opøve færdigheder.

For at støtte de studerende både før og under turen vil vi:

* Afholde møder på KEA med generel forberedelse og forventningsafstemning
* Undervise i de lokale forhold og sprog af Mia Johnsen og Augustino Hezron Kinyangadzi, så de studerende får mulighed for også at kommunikere - om end begrænset – med de lokale.
* Have fokus på, at det vil være en stærk oplevelse for de studerende og vi skemalægger løbende evaluering under vejs for at sikre, at de studerende fastholder en konstruktiv tilgang til udviklingsarbejdet. Mette Limborg som har en kandidat i psykologi planlægger et struktureret forløb så de studerende er mentalt klædt på, så vi er sikre på de får en god oplevelse, de vil bygge videre på.
* Vi har fra tilsvarende brilleprojekter oplevet studerende komme retur med en oplevelse af frustration, da ikke alle med synsvanskeligheder kan hjælpes med brug af briller. Vi har etableret et samarbejde med et andet projekt der hedder Red Synet, som opererer blandt andet grå stær, således at vi sikrer, at de studerende ikke ender i en blindgyde med en patient.
* Vi har udviklet et program der letter administrationen med selve udleveringen, så selve den faglige del, ikke tager fokus fra det humanitære arbejde og oplevelsen med det. Programmet er valideret af Professor Emeritus Larry Thibos fra Indiana University.
* Da de for at kunne bestå deres valgfag skal foretage en opsamling til sidst, bliver de tvunget til at lave en refleksion over forløbet.

I samarbejde med den lokale optiker og distrikts øjenkoordinatoren er der udfundet nogle geografiske områder, hvor fattigdom er udbredt, og behovet for briller særligt stort. Her vil det være særligt tydeligt at briller ikke bare er en luksus, men et hjælpemiddel, som alle desværre ikke har råd til. En lokal fotograf har meldt sig for at dokumentere forløbet for sidenhen at etablere forbindelse til lokale interessenter.

Stederne der skal besøges, er arrangeret med den lokale NGO, og ser foreløbig således ud:

|  |  |  |  |
| --- | --- | --- | --- |
| **Nu.** | **Dato** | **Lokation** | **Afstand fra Arusha** |
|  | 26/11/2021 | Afgang Kastrup kl 6. CPH |  |
|  | 27/11/2021 | MULALA DISPENSARY | 18 KM |
| 2. | 28/11/2021 | RECREATION |  |
| 3. | 29/11/2021 | VISTING RMO/DMO THEN USA GOVERNMENT |  |
| 4. | 30/11/2021 | MONDULI DISPENSARY | 25 KM |
| 5. | 1/12/2021 | KARATU DISTRICT HOSPITAL | 140 KM |
| 6. | 2/12/2021 | MBUGUNI HEALTH CENTER | 31 KM |
| 7. | 3/12/2021 | NGARENANYUKI HEALTH CENTER | 41 KM |
| 8. | 4/12/2021 | MAKUMIRA UNIVERSITY | 16 KM |
| 9. | 5/12/2021 | REkREATION | 7 KM |
| 10. | 6/12/2021 | LEGURUKI DISPENSARY | 50 KM |
| 11. | 7/12/2021 | OPTOMETRY SCHOOL -KCMC | 80 KM |
| 12. | 8/12/2021 | OLDONYOSAMBU DISPENSARY | 31 KM |
| 13. | 9/12/2021 | ARUSHA UNIVERSITY | 31 KM |
| 14. | 10/12/2021 | NEDPAKNING OG AFSLUTNINGSAFTEN |  |
| 15. | 11/12/2021 | HJEMREJSE |  |
| 16. | 12/12/2021 | Hjemkost 9.10 CPH |  |

Vi ser udvekslingen som et pilotprojekt, og håber vi kan lærer en masse til fremtidige udleveringer. Dertil håber vi også i fremtiden at kunne tage flere studerende med. Vi vil afholde løbende evaluering og ved projektets afslutning udarbejde en SWOT-analyse til brug for planlægning af fremtidige projekter.

I budgettet har vi ansøgt om at tolv personer tager afsted. De otte er studerende fra KEA, to undervisere/timeansatte fra KEA der skal stå for det faglige på turen, og to koordinatorer fra BSTA der står for logistik, opsætning/nedtagning ved lokationerne, og debriefing om aftenen. Koordinatorerne er også med for at skabe bro mellem KEA studerende og BSTA.

**Frivilligt ejerskab efter udvekslingen**

Efter udvekslingen vil BSTA facilitere mødeaftener med hygge og mad, til at få opstartet en lokalgruppe på KEA. Aftenerne vil også fungere som arbejdsaftener, hvor de studerende kan renovere briller, samt diskutere nye vinkler på projektet, samt fundraising.

Oplysning er en af hovedområderne de studerende kan arbejde med efter turen. De studerende vil efter valgfaget kunne fungere som ambassadører og gøre flere interesseret i området. Dette kan ske igennem artikler i de optometriske fagblade, oplæg på konferencen og artikler i den almindelige presse samt på sociale medier. Dertil vil vi med dette projekt kunne nå bredere ud, i diverse medier. Vi har tidligere alene ved vores brille renoverings projekt, kunne komme i Lorry. [Charlotte indsamler brugte briller: "Kan gøre en stor forskel i Afrika" | TV 2 Lorry](https://www.tv2lorry.dk/hvidovre/charlotte-indsamler-brugte-briller-kan-gore-en-stor-forskel-i-afrika).  Vi har generelt i vores kommunikation fokus på oplysning om fattigdommen, følgerne heraf og de manglende muligheder for synskorrektioner, som fører til manglende mulighed for uddannelse og egen forsørgelse og i forbindelse med opfølgning på de studerendes ophold, vil vi bidrage med materiale fra foreningens side, således at de har mulighed for at kommunikere disse budskaber videre ud i deres netværk, så det spreder sig som ringe i vandet. Vi vil fra foreningens side hjælpe og understøtte de studerende i processen og facilitere deres muligheder for at øve sig og blive gode til at præsentere og informere og engagere nye i problemstillingen.

I forhold til engagement når vi rykker de studerende op til ejer/lederskab via ambassadøreffekten, vil deres netværk blive hævet mindst 1-2 niveauer. Nogen vil efterfølgende vælge at oplyse om projektet via sociale medier, nogen vil vælge at stille sig op på ”ølkassen” og andre igen vil vælge en-til-en kommunikation. De studerende bliver ”tvunget” ind som følgere via introduktionen i begyndelsen af uddannelsen og i kraft af, at de selv vælger området som valgfag, rykker de op i engagementstrekanten. Ikke alle rykker op på leder-niveau, men ved at være med på udviklingsarbejdet, rykker de op på Bidrage i kraft af forventninger om de holder oplæg i andre optikerbutikker, når de kommer videre i job.

Det er en stærk oplevelse de unge mennesker bliver udsat for, herunder det fællesskab der bliver skabt på turen, at vi i den grad forventer, at de som deltager i turen, vil være en del af den kerne der er omkring formidling i Danmark. Da de studerende efter endt uddannelse bliver spredt i det meste af landet, vil de, som ambassadører, tilføje nye epicentre forskellige steder i landet.

En lokal gruppe på KEA vil blive etableretefter afholdelse af valgfaget. Det er et mål hos KEA at blive bedre til at inkludere verdensmålene i uddannelsen. Det gør man ikke endnu, men hensigten er, at oprette en undergruppe for BSTA for at fastholde de studerendes engagement og interesse for internationalt udviklingsarbejde. KEA vil kunne tilbyde faciliteter til afholdelse af møder m.m. Dette vil også kunne bidrage til lignende projekter fremadrettet og være en god metode til at få de unge engageret både før og efter deltagelse i lignende projekter. Lokal gruppe på KEA vil være forbeholdt studerende og tidligere studerende. Foreningen vil også fremadrettet kunne bidrage til fundraising, så nogle af pengene f.eks. kan indsamles fra de studerendes praktiksteder og lignende.

Yderligere etablering af netværk vil vi forsøge at understøtte. Vi har et håb om at de studerende vil holde kontakten med interessenter og optometrister som de har mødt som en del af udvekslingen. Vi regner med at dette vil ske naturligt gennem oprettelse af Facebook grupper eller WhatsApp.

Supplerende finansiering

Else og Erik Jørgens famillie fond har ydet et legat på 50.000.

Jonas Plums og en timelæres arbejde med projektet er betalt af KEA, dertil løn i forbindelse med turen til Tanzania.

Ud over dette er supplerende finansiering ikke en forudsætning for gennemførelse af aktiviteten, men manglende medfinansiering vil bevirke, at antallet af deltagelse vil blive justeret.

Deltagerne fra BSTA deltager frivillig og ulønnet.

Eleverne betaler hver 1.000 kr. for at deltage i projektet.

Vi håber at få finansiering fra CISU, men har også flere ansøgninger ude hos private fonde & virksomheder.

Tak for jeres tid og overvejelse

Charlotte Strandfelt & Jette Kobber

September 2021